Diari Oficial de la Generalitat Valenciana


Sumari del DOGV 9344, del 20-05-2022 (2022/4333)

RESOLUCIÓ de 16 de maig de 2022, de la Sotssecretaria de la Conselleria de Participació, Transparència, Cooperació i Qualitat Democràtica, per la qual s'estableixen les bases de la convocatòria per a la contractació de la direcció de programa vinculat al Pla de recuperació, transformació i resiliència (PRTR) en la Conselleria de Participació, Transparència, Cooperació i Qualitat Democràtica.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9344

Data del DOGV
:   20-05-2022

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2022/4333


Data del document
:   16-05-2022

Organisme emissor
:   Conselleria de Participació, Transparència, Cooperació i Qualitat Democràtica

Tipus de document
:   Resolució

Descriptors 

:   * Conselleria de Participació, Transparència, Cooperació i Qualitat Democràtica
    * concurs administratiu

RESOLUCIÓ de 16 de maig de 2022, de la Sotssecretaria de la Conselleria de Participació, Transparència, Cooperació i Qualitat Democràtica, per la qual s'estableixen les bases de la convocatòria per a la contractació de la direcció de programa vinculat al Pla de recuperació, transformació i resiliència (PRTR) en la Conselleria de Participació, Transparència, Cooperació i Qualitat Democràtica. [2022/4333]  
El Reial Decret llei 36/2020, 30 de desembre, pel qual s'aproven mesures urgents per a la modernització de l'Administració Pública i per a l'execució del Pla de recuperació, transformació i resiliència, té com a objectiu facilitar la programació, el pressupost, gestió i execució de les actuacions finançables amb fons europeus, especialment els provinents dels fons NextGenerationEU, per a impulsar la inversió pública i privada, i ajudar a superar la greu crisi econòmica ocasionada per la pandèmia del SARS-CoV-2.  
Mitjançant el Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19, es persegueix facilitar els processos de presa de decisió i de gestió de fons públics per a reparar els danys de la crisi ocasionada per la pandèmia del SARS-CoV-2, i promoure un procés de transformació estructural mitjançant l'impuls de la inversió pública i privada i el suport al teixit productiu.  
  
Aquest decret llei, recull, en el seu article 28, la possibilitat de nomenament d'un director o directora de programa, en l'àmbit exclusiu de la gestió de projectes finançables amb fons europeus lligats a l'execució del Pla de Recuperació de la Generalitat, a qui resultarà d'aplicació el règim previst en la normativa bàsica estatal i en aquest Decret llei, sense subjecció a la regulació de la figura del directiu públic professional continguda amb caràcter general en la llei reguladora de la funció pública valenciana.  
A més, indica que la selecció del personal per a l'ocupació de la direcció de programes per a la gestió de fons europeus se subjectarà als principis de mèrit i capacitat, així com a criteris d'idoneïtat, i es durà a terme mitjançant procediments que garantisquen la publicitat i la concurrència. Al seu torn, per a la designació d'aquest personal es tindrà en compte els coneixements especialitzats en la gestió de fons europeus, l'experiència professional en funcions directives, així com l'acreditació de competències sobre coordinació d'equips de treball, a més dels coneixements específics corresponents a les matèries objecte del corresponent programa.  
El Decret 121/2021, de 17 de setembre, del Consell, de determinació de retribucions de les direccions de programes vinculats al Pla de recuperació, transformació i resiliència, en el seu article únic específica que cada conselleria podrà nomenar un director o directora de programa, en termes consolidats amb les seues entitats del sector públic instrumental adscrites.  
D'una banda, la política palanca 1 del PRTR compta, en el seu Component 2 «Implementació de l'Agenda Urbana espanyola, amb el Pla de rehabilitació i regeneració urbana» dotat amb 6.820 milions d'euros procedents del Mecanisme de Recuperació i Resiliència (Fons NextGenerationEU). Un dels 6 programes que conformen aquesta component és el relatiu al Programa d'Impuls a la Rehabilitació d'Edificis Públics- C02.I05.  
Per una altra, el citat Decret llei 6/2021, d'1 d'abril, del Consell, estableix en el seu article 32 determinades mesures per a garantir la transparència i la rendició de comptes. El Pla de Recuperació, Transformació i Resiliència inclou reformes en l'àmbit de la transparència, la integritat, les dades obertes i la relació amb la ciutadania que correspon executar a aquest departament, la implementació dels quals implicarà un efecte positiu en el necessari procés de reconstrucció postpandèmia. Destaca, de manera particular, la política palanca IV (una administració per al segle XXI) i el Component 11 «Modernització de les Administracions Públiques».  
Vistes les exigències de gestió àgil i els terminis establits en el Reial Decret llei 36/2020, de 30 de desembre, pel qual s'aproven mesures urgents per a la modernització de l'Administració Pública i per a l'execució del Pla de recuperació, transformació i resiliència, així com el Reglament (UE) 2021/241, del Parlament Europeu i del Consell, pel qual s'estableix el Mecanisme de Recuperació i Resiliència (MRR), publicat el 18 de febrer en el Diario Oficial de la Unión Europea i l'Instrument de Recuperació i Resiliència, aprovat per Reglament UE.2020/2094, del Consell, de 14 de desembre, on es regulaven els coneguts com a fons europeus NextGenerationEU.  
  
En ús de les atribucions previstes en el Decret 105/2019, de 5 de juliol, del Consell, sobre l'estructura orgànica bàsica de la Presidència i de les conselleries de la Generalitat (DOGV 8590, 12.07.2019), així com del Decret 179/2020, de 30 d'octubre, del Consell, d'aprovació del Reglament orgànic i funcional de la Conselleria de Participació, Transparència, Cooperació i Qualitat Democràtica (DOGV 8961, 26.11.2020), resol:  
  
Primer  
Convocar el procediment per a seleccionar la direcció de programa que s'assenyala en l'annex I de la present resolució.  
  
Segon  
Aprovar les bases que regiran la present convocatòria i que figuren en l'annex II.  
  
Contra la present resolució, que posa fi a la via administrativa, les persones interessades podran interposar un recurs contenciós administratiu davant el jutjat contenciós administratiu corresponent, en el termini de dos mesos comptats des de l'endemà de la publicació. Així mateix, es podrà interposar un recurs potestatiu de reposició, en el termini d'un mes des de l'endemà de la publicació, davant el mateix òrgan que ha dictat la resolució. Tot això de conformitat amb el que s'estableix en els articles 112, 114, 115, 123 i 124 de la Llei 39/2015, d'1 d'octubre, del procediment administratiu comú de les administracions públiques i els articles 8, 14.2 i 46 de la Llei 29/1998, de 13 de juliol, reguladora de la jurisdicció contenciós- administrativa, sense perjudici que les persones interessades puguen exercitar, si escau, qualsevol altre que estimen procedent.  
  
València, 16 de maig de 2022.- El sotssecretari de la Conselleria de Participació, Transparència, Cooperació i Qualitat Democràtica: Cristian Veses Donet.  
  
  
  
ANNEX I  
Descripció de la plaça convocada  
  
1. Lloc  
- Direcció de programa vinculat al PRTR en la Conselleria de Participació, Transparència, Cooperació i Qualitat Democràtica.  
Els components en què s'emmarca el marc funcional estan referits als àmbits d'actuació següents:  
- Actuacions relacionades amb els objectius que s'estableixen en el Component 2. «Pla de rehabilitació d'habitatge i regeneració urbana», del PRTR del Govern d'Espanya gestionats per la Generalitat.  
  
- Actuacions en matèria de transparència, integritat, obertura i reutilització de dades, sistemes i serveis d'atenció a la ciutadania i rendició de comptes en l'execució dels projectes, iniciatives i gestió de fons MRR, així com vetlar pel compliment dels objectius que s'estableixen en el Component 11, «Modernització de les Administracions Públiques», del PRTR del Govern d'Espanya.  
  
  
2. Nombre de places: 1  
3. Tipus de contracte  
Contracte d'Alta Direcció regulat pel Reial decret 1382/1985, d'1 d'agost, pel qual es regula la relació laboral de caràcter especial del personal d'alta direcció.  
4. Duració del contracte  
El contracte de direcció de programa objecte de la present convocatòria tindrà una duració de tres anys ampliable en dotze mesos segons el que es preveu en el Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19.  
  
5. Retribució anual  
La persona que ocupe el lloc de direcció de programa percebrà les retribucions íntegres anuals establides per a les persones titulars de direccions generals del Consell en les respectives lleis de pressupostos anuals de la Generalitat, d'acord amb el que es disposa en el Decret 121/2021, de 17 de setembre, del Consell.  
Les retribucions es distribuiran en un 88 % fix i un 12 % variable que es percebrà en funció del compliment d'objectius.  
  
6. Funcions principals  
La direcció de Programa vinculat al PRTR tindrà com a funció principal coordinar la gestió i execució dels fons assignats propis o externs en el marc de les polítiques de recuperació, així com la gestió de les actuacions necessàries relacionades amb la descripció del lloc.  
  
En concret, la gestió del programa desenvoluparà les següents funcions:  
- Programar i dissenyar les actuacions a realitzar per a la consecució dels objectius estratègics que establisca la Conselleria.  
- Elaborar, amb caràcter previ, l'estratègia de direcció i execució del programa, que s'aprovarà per l'òrgan titular i que formarà part del compromís de gestió.  
- Planificar el programa i fixar objectius operatius, conforme als objectius estratègics que establisca la Conselleria.  
- Dirigir i impulsar les actuacions necessàries per a la seua execució i controlar el seu adequat compliment, redefinint, si fora necessari, les actuacions incloses en el mateix per a garantir i optimitzar la seua execució.  
- Assegurar una comunicació interna fluida i adequada als fins del programa.  
- Elaborar i/o supervisar el pressupost necessari per a l'execució del programa.  
- Coordinar-s'hi i col·laborar amb els centres gestors i directius en el desenvolupament del programa, així com participar en les comissions de coordinació, avaluació i seguiment que es convoquen.  
- Avaluar de manera periòdica el programa i proposar les millores necessàries per a l'assoliment dels objectius d'aquest.  
- Assessorar la sotssecretaria en relació amb l'elaboració d'instruccions.  
- Rendir comptes als òrgans superiors sobre el progrés i l'execució del programa, emetent quants informes detallats resulten necessaris i, en tot cas, elaborar i presentar una memòria en els termes descrits en l'apartat següent.  
- Les funcions atribuïdes com a Unitat de Seguiment i Control relatives a les mesures, normes, procediments i controls en matèria de prevenció, detecció, correcció i persecució del frau i la corrupció i altres actuacions contingudes en el Pla de Mesures Antifrau per a la gestió dels Fons NextGenerationEU de la conselleria.  
- Aquelles altres funcions que li siguen assignades per estar determinades en normes referides a la gestió de fons propis de les convocatòries.  
  
7. Avaluació i desenvolupament de les funcions  
- La persona titular de la direcció de programa objecte d'aquesta convocatòria haurà de complir els objectius que s'establisquen en el contracte d'alta direcció, que es formalitzarà, una vegada conclòs el procediment per a la seua selecció.  
?El director o directora de programa se sotmetrà a una avaluació semestral en relació amb els objectius temporals intermedis i finals fixats per la Conselleria de Participació, Transparència, Cooperació i Qualitat Democràtica, a proposta dels òrgans directius competents en les matèries objecte del programa.  
Per a això, haurà de presentar anualment una memòria sobre els resultats de gestió i grau de compliment d'objectius fixats. Aquesta memòria serà avaluada per la persona titular de la conselleria, a proposta de la persona titular de la sotssecretaria, previ informe dels òrgans directius competents en les matèries objecte del programa.  
  
8. Condicions de treball  
- El lloc de treball estarà situat a València, sense perjudici dels desplaçaments que s'hagen d'efectuar per raó de la seua comesa.  
El lloc de treball es vincula a la gestió de fons europeus, conforme al que es preveu en el Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19, per la qual cosa la jornada laboral, permisos i vacances seran les establides en el contracte.  
  
- La jornada laboral serà de 40 hores setmanals de treball efectiu de mitjana en còmput anual. No obstant això, quan les funcions inherents a la direcció del programa així ho exigisquen, la persona titular de la direcció de programa podrà ser requerida per les persones titulars dels òrgans superiors o directius de qui depenga per a realitzar una jornada especial setmanal superior. Pels serveis prestats que excedisquen de l'horari establit no percebrà cap retribució per cap concepte.  
  
  
9. Dependència  
- El director o directora del programa dependrà de la persona titular de la Sotssecretaria de la Conselleria de Participació, Transparència, Cooperació i Qualitat Democràtica.  
  
10. Indemnitzacions  
La persona contractada percebrà les indemnitzacions per raó del servei que es pogueren generar en l'exercici de les seues funcions d'acord amb el que es preveu en el Decret 24/1997, d'11 de febrer, del Consell, sobre indemnitzacions per raó del servei i gratificacions per serveis extraordinaris, o norma que el substituïsca.  
  
11. Règim d'incompatibilitat  
El règim d'incompatibilitats es regeix pel que es disposa en l'article 28.3 del Decret llei 6/2021 que és l'establit per als alts càrrecs de l'Administració de la Generalitat, sense que això supose la consideració d'alt càrrec.  
  
  
  
ANNEX II  
Bases de la convocatòria  
  
Primera. Requisits de participació  
Les persones candidates hauran de complir, en el dia de finalització del termini de presentació de sol·licituds i mantindre fins al moment de la formalització del contracte de treball, els següents requisits, tal com s'estableix en el Reial decret legislatiu 5/2015, de 30 d'octubre pel qual s'aprova el text refós de la Llei de l'Estatut Bàsic de l'Empleat públic:  
  
- Nacionalitat: tindre la nacionalitat espanyola o nacional d'un Estat membre de la Unió Europea o nacional de qualsevol dels estats, en virtut dels tractats internacionals celebrats per la Unió Europea i ratificats per Espanya, en el qual siga aplicable el principi de lliure circulació de persones treballadores, així com les persones estrangeres amb residència legal a Espanya.  
- Edat: tenir complits els díhuit anys i no excedir, en el seu cas, de l'edat màxima de jubilació forçosa.  
- Titulació: estar en possessió d'un títol superior universitari o en condicions d'obtindre'l en la data de finalització del termini de presentació de sol·licituds i disposar del certificat que l'acredite. Els estudis universitaris hauran de correspondre a titulacions oficialment reconegudes pel ministeri competent.  
Les persones aspirants amb titulacions obtingudes a l'estranger hauran d'acreditar que estan en possessió de la corresponent convalidació o de la credencial que acredite, si escau, l'homologació. Aquest requisit no s'aplicarà a les persones aspirants que hagueren obtingut el reconeixement de la seua qualificació professional, en l'àmbit de les professions regulades, a l'empara de les disposicions de dret comunitari.  
- Capacitat: posseir les capacitats i aptituds físiques i psíquiques que siguen necessàries per a l'acompliment de les corresponents funcions.  
  
- Habilitació: no haver sigut separada o haver-se revocat el seu nomenament com a personal funcionari interí, amb caràcter ferm mitjançant procediment disciplinari de cap administració pública o òrgan constitucional o estatutari, ni trobar-se en inhabilitació per sentència ferma per a l'exercici de qualssevol funcions públiques. En el cas de personal laboral, no trobar-se en inhabilitació per sentència ferma o a conseqüència d'acomiadament disciplinari procedent, per a exercir funcions similars a les pròpies de la categoria professional a la qual es pretén accedir.  
Tractant-se de persones nacionals d'altres estats, no trobar-se inhabilitades o en situació equivalent ni haver sigut sotmeses a sanció disciplinària o equivalent que impedisca en els mateixos termes en el seu estat l'accés a l'ocupació pública.  
- No haver sigut condemnada en els cinc últims anys en virtut de sentència ferma en processos judicials de qualsevol ordre relatius a reclamacions en matèria econòmica o financera, així com per delictes contra l'administració pública. Aquest requisit s'acreditarà mitjançant l'aportació per la persona candidata de declaració responsable sobre aquest tema degudament signada.  
  
Segona. Mèrits d'adjudicació  
El procés selectiu es realitzarà mitjançant el sistema de valoració conjunta del curriculum vitae atés el criteri de mèrits, capacitat i idoneïtat, així com els coneixements especialitzats que s'aporten i a l'entrevista que es realitze, d'acord amb el barem establit en la base setena.  
  
Els mèrits objectius i raonats que es consideraran per a la selecció del millor candidat o candidata són els següents:  
- Titulació acadèmica relacionada amb les funcions a exercir.  
- Estudis de postgrau realitzats en centres de prestigi, màster universitari oficial o doctorat, així com cursos de perfeccionament en les matèries pròpies de la convocatòria.  
- Coneixements d'anglés, que s'acreditaran mitjançant títols oficials, amb referència al Marc europeu comú de referència per a les Llengües o títol equivalent.  
- Coneixements de valencià, que s'acreditaran mitjançant títols i certificats oficials de coneixement de la Junta Qualificadora de Coneixements de Valencià o homologats o equivalents, d'acord amb els nivells establits en el Marc europeu comú de referència per a les Llengües.  
- Coneixements especialitzats i experiència en la gestió de fons europeu i en les funcions descrites en la convocatòria.  
- Experiència en la direcció de projectes i programes en els àmbits relacionats amb la descripció del lloc.  
- Experiència en l'exercici de llocs de direcció en l'àmbit economicofinancer i pressupostari d'una empresa o entitat de reconegut prestigi i solvència.  
- Experiència en llocs de responsabilitat directiva i en direcció i coordinació d'equips de treball.  
- Experiència professional en la gestió de recursos humans.  
- Experiència professional en consultoria i auditoria economicofinancera relacionada amb fons europeus.  
- Experiència professional en llocs de responsabilitat directiva en empreses, institucions i organismes de l'àmbit de la convocatòria o del sector públic en l'àrea economicoadministrativa.  
- Experiència en projectes d'innovació i en l'ús i/o implantació d'ERPs o quadres de comandament.  
- Competències, habilitats i capacitats directives.  
- Capacitat d'adaptació a l'estructura organitzativa de la Conselleria de Participació, Transparència, Cooperació i Qualitat Democràtica.  
  
  
Tercera. Presentació de sol·licituds i terminis  
1. La sol·licitud es presentarà de manera telemàtica en la seu electrònica de la Generalitat Valenciana, en la següent adreça, mitjançant el model normalitzat disponible en aquesta:  
https://www.gva.es/es/inicio/procedimientos'id\_proc=22568  
2. Els documents que s'annexen al tràmit telemàtic hauran d'anar signats electrònicament, per les persones que, segons el tipus de document, procedisca.  
Per a accedir de manera telemàtica al procediment, la persona sol·licitant haurà de disposar de signatura electrònica avançada admesa per la seu electrònica de la Generalitat (https://sede.gva.es/es/sede\_certificados). En cas de no disposar de signatura electrònica avançada, s'haurà d'actuar mitjançant representant que sí que dispose d'ella, qui acreditarà degudament la representació atorgada.  
3. El termini per a la presentació de sol·licituds serà de deu dies hàbils, comptats a partir de l'endemà hàbil a la publicació d'aquesta resolució en el Diari Oficial de la Generalitat Valenciana.  
  
Quarta. Documentació que ha d'acompanyar la sol·licitud  
1. Amb la sol·licitud, s'aportarà la següent documentació:  
a) Curriculum vitae, detallat en el qual hauran d'especificar-se les dates concretes d'inici i fi de cada experiència professional, així com les funcions realitzades, redactat en castellà o valencià.  
b) Documentació acreditativa del títol oficial exigit o fotocòpia del document de sol·licitud d'aquest. En el cas de titulacions obtingudes a l'estranger haurà de presentar-se la credencial de la seua homologació.  
  
c) Informe de vida laboral actualitzat. En cas que no puga facilitar-se aquest informe, podran admetre's altres documents que justifiquen l'experiència aportada (certificats d'empresa, contractes, nòmines, etc.).  
d) Documentació acreditativa dels títols i diplomes dels cursos que esmenten en la seua candidatura, o certificats d'aquests, amb indicació d'hores lectives.  
e) Documents que la persona interessada considere oportú per a acreditar l'experiència professional requerida en la convocatòria (contractes, certificats d'empresa, o altres documents on es faça constar). A l'efecte de comprovació de l'experiència laboral requerida haurà d'especificar-se, de la forma més detallada possible, l'activitat realitzada, així com el període o períodes continuats en què aquella es va desenvolupar.  
La documentació aportada que no siga original no serà retornada.  
2. No seran tinguts en compte per a la valoració de les candidatures aquells mèrits al·legats que no s'hagen acreditat degudament.  
3. Les esmenes o les aportacions documentals posteriors a la presentació de la sol·licitud hauran de realitzar-se per correu electrònic a subsecretaria\_atmetxhkxaitz@rkk.lh i amb el tràmit Z - Sol·licitud general d'iniciació i tramitació TELEMÀTICA de procediments de la Conselleria de Participació, Transparència, Cooperació i Qualitat Democràtica en el següent enllaç:  
https://www.gva.es/es/inicio/procedimientos'id\_proc=18101&version=amp  
4. L'òrgan responsable de la selecció podrà sol·licitar, en qualsevol moment del procés de selecció, l'acreditació de totes les dades que hagen sigut exposades en la sol·licitud referents a experiència professional anterior o qualsevol altra que estime oportú i que hagen sigut o vagen a ser valorades.  
  
Cinquena. Òrgan de selecció  
L'òrgan de selecció tindrà la següent composició:  
1. Presidència: serà exercida per la persona titular de la sotssecretària de la Conselleria de Participació, Transparència, Cooperació i Qualitat Democràtica o persona d'igual o superior rang que li substituïsca.  
2. Vocalies que seran exercides per:  
a) La persona titular de la Direcció General de Transparència, Atenció a la Ciutadania i Bon Govern o la persona d'igual o superior rang que li substituïsca.  
b) La persona titular de la direcció general de Qualitat Democràtica, Responsabilitat Social i Foment de l'Autogovern o la persona d'igual o superior rang que li substituïsca.  
3. Secretaria: amb veu, però sense vot, correspon a la persona titular de la subdirecció general del Gabinet Tècnic, o la persona amb nivell de prefectura de servei, que li substituïsca.  
  
Sisena. Admissió de les persones aspirants i termini para resoldre  
1. Finalitzat el termini de presentació de sol·licituds, l'òrgan de selecció analitzarà les candidatures presentades amb la finalitat de determinar les persones admeses i excloses en el procés selectiu, en funció del compliment dels requisits establits en aquestes bases. No acreditar els requisits exigits en les bases de la convocatòria suposarà l'exclusió de la persona candidata.  
2. Les persones aspirants excloses expressament, així com les qui no figuren en la llista provisional, disposaran d'un termini de cinc dies hàbils comptats a partir de l'endemà de la publicació del llistat provisional per a esmenar el defecte que haja motivat la seua exclusió o no inclusió expressa, que hauran de realitzar-se per correu electrònic a subsecretaria\_cntihobmqxpbw@awd.yf i amb el tràmit Z - Sol·licitud general d'iniciació i tramitació TELEMÀTICA de procediments de la Conselleria de Participació, Transparència, Cooperació i Qualitat Democràtica en el següent enllaç:  
https://www.gva.es/es/inicio/procedimientos'id\_proc=18862&version=amp  
3. Transcorregut el termini d'esmena, es publicarà la llista definitiva de les persones aspirants admeses i excloses del procés selectiu.  
  
Tant el llistat provisional com el definitiu de persones admeses i excloses es publicaran en la seu de la Generalitat en l'adreça electrònica https://www.gva.es/es/inicio/procedimientos'id\_proc=22158  
  
i en la pàgina web de la Conselleria de Participació, Transparència, Cooperació i Qualitat Democràtica. Així mateix, en la mateixa publicació es farà constar el dia, hora i lloc en què es realitzaran les entrevistes a les persones candidates.  
4. El procés selectiu s'haurà de resoldre en el termini màxim de dos mesos des de la data de finalització del termini de presentació de sol·licituds. Aquest termini podrà ser ampliat de forma motivada, deixant constància de les causes que l'originen, per exemple: en cas de ser necessari requerir alguna esmena o aclariment de la documentació, o en cas que es presente algun recurs.  
  
Setena. Barem i procediment de selecció  
1. Els criteris que serviran de base per a la selecció de la persona candidata seran els que s'estableixen en l'apartat segon d'aquesta base, amb la ponderació que s'estableix a continuació, fixant que el màxim de puntuació total que es pot obtindre serà de 26 punts, dels quals 16 punts corresponen a la puntuació màxima de l'apartat A i 10 punts corresponen a la puntuació màxima per l'apartat B.  
2. Amb la finalitat d'aplicar els principis de mèrit i capacitat i valorar de forma adequada les competències i habilitats de les persones aspirants, el procediment de selecció es desenvoluparà de la forma següent:  
  
A) Fase de valoració de mèrits i curricular. Fins a 16 punts  
L'òrgan de selecció valorarà els mèrits presentats per les persones sol·licitants d'acord amb els criteris següents:  
1. Formació. Fins a 8 punts. Es valoraran les titulacions acadèmiques i mèrits formatius de les persones aspirants.  
1.1. Per cada titulació universitària, grau, llicenciatura o equivalent, relacionada directament amb les funcions del lloc a exercir, es valorarà fins a 1 punt:  
Per cada grau, llicenciatura o equivalent: 0,5 punts  
- Grau o Llicenciatura en Dret.  
- Grau o Llicenciatura en Economia.  
- Grau o Llicenciatura en Administració d'Empreses.  
- Grau o Llicenciatura en Ciències Polítiques i de l'Administració Pública.  
- Grau o Llicenciatura en Gestió i Administració Pública.  
- Altres relacionades amb el marc funcional del lloc.  
Per cada doble titulació de grau, llicenciatura o equivalent en: 1 punt  
- Doble Grau/Llicenciatura en Dret i en Ciències Polítiques i de l'Administració Pública.  
- Doble Grau/Llicenciatura en Dret i Economia.  
- Doble Grau/Llicenciatura en Administració i Direcció d'Empreses i Dret.  
- Altres relacionades amb el marc funcional del lloc.  
1.2. Formació de postgrau, directament relacionada amb les funcions del lloc, es valorarà fins a un màxim de 2 punts, atenent la següent escala:  
- Doctorat: 2 punts.  
- Màster universitari oficial: entre 0,75 i 1 punt en funció dels crèdits ECTS (Sistema Europeu de Transferència i Acumulació de Crèdits).  
- Altres estudis de postgrau amb un mínim de 60 crèdits: fins a 0,50 punts.  
1.3. Coneixement d'anglés. Màxim 1 punt. Solament es valorarà el nivell de certificació superior: 0,5 punts nivell C1 o equivalent; 1 punt nivell C2 o equivalent.  
1.4. Coneixement de valencià. Màxim 1 punt. Solament es valorarà el nivell de certificació superior: 0,5 punts nivell C1 o equivalent; 1 punt nivell C2 o equivalent.  
1.5. Per la realització de cursos relacionats amb la gestió de fons europeus o amb les funcions descrites en aquesta convocatòria, fins a 2 punts.  
Els cursos hauran de pertànyer a organismes oficials o centres de formació reconeguts.  
La formació es valorarà en el seu conjunt i es graduarà en funció de la incidència en les competències i habilitats requerides per al lloc; de la seua duració; així com de l'actualització del seu contingut en funció de les dates en què va ser realitzat.  
1.6. Per la impartició de cursos relacionats amb la gestió de fons europeus o amb les funcions descrites en aquesta convocatòria, fins a 1 punt.  
Els cursos que la persona interessada haja impartit hauran de pertànyer a organismes oficials o centres de formació reconeguts i es valoraran una sola vegada, amb independència d'haver sigut cursat o impartit en successives edicions el mateix curs.  
La valoració dels mèrits al·legats en cadascun dels anteriors apartats es realitzarà d'acord amb la coherència i correspondència d'aquests mèrits amb el perfil de la plaça convocada.  
2. Experiència professional. Fins a 8 punts  
2.1. Es valorarà l'experiència professional relacionada amb les funcions de direcció de programes i projectes que guarden relació amb els objectius del PRTR del Govern d'Espanya en els àmbits d'actuació descrits en l'apartat 1 de l'Annex I:  
  
- Actuacions relacionades amb el Component 2. «Pla de rehabilitació d'habitatge i regeneració urbana».  
- Actuacions relacionades amb el Component 11, «Modernització de les Administracions Públiques», en matèria de transparència, integritat, obertura i reutilització de dades, sistemes i serveis d'atenció a la ciutadania i la rendició de comptes en l'execució dels projectes, iniciatives i gestió de fons MRR.  
2.1.1 En cas que aquesta experiència s'haguera adquirit prestant serveis en el sector públic, es valorarà amb un màxim de 4 punts.  
  
Aquesta experiència s'acreditarà mitjançant certificat expedit per l'òrgan competent de l'Administració, organisme o entitat en el qual consten que els mateixos s'han realitzat com a personal de grup de titulació A1 o A2, personal directiu professional o com a personal d'alta direcció, sempre que guarden relació amb l'objecte de la convocatòria.  
  
2.1.2 En cas que aquesta experiència s'haguera adquirit prestant serveis en el sector privat, es valorarà amb un màxim de 3 punts.  
  
Aquesta experiència s'acreditarà mitjançant contracte laboral o certificat d'empresa en el qual quede acreditat el grup de cotització 1 o 2, en el qual consten les funcions exercides i que hauran de guardar relació amb l'objecte de la convocatòria.  
2.2. A més de les àrees funcionals de l'apartat 2.1, es valorarà l'experiència acreditada en l'acompliment de les següents funcions:  
2.2.1 L'experiència en l'acompliment de llocs de direcció d'institucions, organismes, entitats o empreses de reconegut prestigi i solvència, o en llocs de responsabilitat directiva, incloent gestió de recursos humans i gestió en l'àrea economicoadministrativa es valorarà amb un màxim de 2 punts, en funció de la duració efectiva de l'exercici i del temps transcorregut.  
2.2.2 L'experiència professional en funcions de consultoria i auditoria economicofinancera o de gestió de fons europeus, es valorarà amb un màxim d'1 punt, en funció de la duració efectiva d'acompliment i del temps transcorregut.  
Aquesta experiència s'acreditarà mitjançant nomenament, contracte laboral o certificat d'empresa en el qual queden acreditades les funcions exercides.  
Una vegada que s'haja procedit a la valoració de mèrits i curricular, es procedirà a publicar, en la pàgina web, la puntuació obtinguda i les persones que passen a la següent fase, quedant excloses les persones candidates que no aconseguisquen un mínim de 6 punts.  
  
B) Fase d'entrevista. Màxim 10 punts  
L'entrevista té com a finalitat acreditar la idoneïtat de les persones candidates, les seues destreses i habilitats directives, així com altres capacitats en relació amb el lideratge, la coordinació d'equips, etc.  
  
Serà realitzada en presència dels qui formen part de l'òrgan de selecció i en ella es comprovarà, valorarà i determinarà els següents aspectes en relació amb les funcions del lloc a exercir:  
a) L'adequació dels coneixements, experiència i altres requisits exigits.  
b) La competència, habilitats i capacitats: directives, organitzatives, analítiques, de gestió d'equips humans, de comunicació i digitals.  
  
c) L'experiència en l'ús o la implantació d'ERPs o quadres de comandament, així com en projectes d'eficiència i innovació.  
d) L'adequació del perfil de la persona aspirant al lloc a cobrir.  
e) L'interés de la persona candidata per a integrar-se en l'organització i en l'acompliment de la plaça convocada.  
Les persones candidates convocades per a la realització de l'entrevista hauran d'exhibir davant l'òrgan de selecció el corresponent document acreditatiu de la seua identitat (document nacional d'identitat, passaport o targeta de resident).  
L'òrgan de selecció adoptarà aquelles mesures que siguen necessàries per a permetre que totes les persones aspirants als llocs convocats puguen realitzar les entrevistes amb les mateixes oportunitats.  
Aquesta fase tindrà una puntuació màxima de 10 punts, quedant excloses les persones aspirants que no aconseguisquen un mínim de 5 punts.  
3. La resolució final del procés vindrà determinada per la suma de les puntuacions obtingudes en totes dues fases.  
El procés es dotarà de la major transparència. L'òrgan de selecció estendrà acta de totes les sessions, en les quals s'exposarà amb claredat la motivació de les seues decisions.  
4. Qualsevol informació o incidència relativa al procés de selecció es publicarà en la seu de la Generalitat  
https://www.gva.es/es/inicio/procedimientos'id\_proc=22257 i en la pàgina web de la Conselleria de Participació, Transparència, Cooperació i Qualitat Democràtica.  
  
Huitena. Resolució de la convocatòria  
Finalitzat el procés selectiu, l'òrgan de selecció elevarà a la persona titular de la Conselleria de Participació, Transparència, Cooperació i Qualitat Democràtica per a la seua resolució, mitjançant informe motivat, la proposta de les candidatures seleccionades per a l'acompliment del lloc de treball.  
La resolució haurà d'expressar l'exposició circumstanciada i justificada dels mèrits que segons aquestes bases han sigut considerats prioritaris per a elegir a una persona candidata sobre les altres aspirants amb referència expressa dels coneixements, experiència, habilitats o aptituds determinants d'aquella.  
L'òrgan de selecció també podrà elevar a la consideració de la consellera, per a la seua aprovació, la declaració de deserta de la convocatòria, si considera que, després de la finalització de qualsevol de les fases del sistema o procés de selecció, cap persona candidata reuneix el perfil idoni per a la seua cobertura.  
La resolució d'adjudicació dels llocs, així com, en el seu cas, la que declare deserta aquesta convocatòria, es publicarà en la seu de la Generalitat: https://www.gva.es/es/inicio/procedimientos'id\_proc=22644  
i en la pàgina web de la Conselleria de Participació, Transparència, Cooperació i Qualitat Democràtica.  
  
Novena. Justificació i adjudicació  
La persona candidata serà convocada per a comunicar-li que ha sigut seleccionada i informar-la de les condicions laborals. Abans de la formalització del contracte la persona seleccionada haurà de presentar, en el termini màxim de cinc dies hàbils des de la seua designació, els següents documents:  
a) Declaració responsable de no haver sigut separada mitjançant expedient disciplinari del servei de qualsevol de les administracions públiques, ni haver sigut revocat el seu nomenament com a personal funcionari interí, amb caràcter ferm mitjançant procediment disciplinari de cap administració pública o òrgan constitucional o estatutari, ni trobar-se en inhabilitació absoluta o especial per a ocupacions o càrrecs públics per resolució judicial. En el cas de ser nacional d'un altre estat haurà de presentar, a més de la declaració relativa a l'Estat espanyol, declaració responsable de no trobar-se inhabilitada o en situació equivalent ni haver sigut sotmesa a sanció disciplinària o equivalent que impedisca, en el seu estat, en els mateixos termes l'accés a l'ocupació pública.  
En cas de personal laboral, declaració jurada de no trobar-se inhabilitada per sentència ferma o a conseqüència d'haver sigut acomiadada disciplinàriament de manera procedent, per a exercir funcions similars a les pròpies de la categoria professional a la qual es pretén accedir.  
  
b) Declaració de no trobar-se exercint cap altra activitat pública o privada que poguera requerir autorització o reconeixement previ de compatibilitat.  
c) Declaració responsable de no haver sigut condemnada en els cinc últims anys en virtut de sentència ferma en processos judicials de qualsevol ordre relatius a reclamacions en matèria econòmica o financera, així com per delictes relacionats amb l'administració pública.  
d) Documents originals de les còpies electròniques aportades al llarg del procés de selecció per a la seua comprovació, en el seu cas.  
En el cas que la persona seleccionada no presente en el termini màxim establit de cinc dies hàbils la documentació citada en aquesta base, sempre que aquesta circumstància no s'haja produït per causes absolutament alienes a la seua voluntat, l'òrgan de selecció presentarà a la consellera la proposta d'adjudicació de la plaça a la següent persona candidata finalista més qualificada segons el que s'estableix en les bases sisena i setena d'aquesta convocatòria, seguint-se a partir d'aquest moment els tràmits establits en aquest apartat.  
En cas de renúncia expressa de la persona seleccionada, l'òrgan de selecció actuarà d'igual manera.  
Finalment, s'haurà d'aportar certificat mèdic acreditatiu que la persona seleccionada no pateix malaltia o limitació física o psíquica incompatible amb l'acompliment del lloc.  
  
Desena. Règim de contractació i formalització del contracte  
La incorporació al lloc de treball s'efectuarà dins dels 15 dies hàbils següents al requeriment formal per part de la Conselleria de Participació, Transparència, Cooperació i Qualitat Democràtica.  
  
La persona candidata seleccionada per a cobrir la plaça de personal directiu que es convoca, conforme al que s'estableix per l'article 13.4 del text refós de la Llei de l'Estatut Bàsic de l'Empleat públic, per reunir la condició de personal laboral, estarà sotmesa a la relació laboral de caràcter especial d'alta direcció, subscrivint en conseqüència un contracte de treball dels regulats en el Reial decret 1382/1985, d'1 d'agost, pel qual es regula la relació laboral de caràcter especial del personal d'alta direcció, segons el que s'estableix en el Reial decret 451/2012, de 5 de març, pel qual es regula el règim retributiu dels màxims responsables i directius en el sector públic empresarial i altres entitats.  
  
El règim retributiu del lloc serà l'establit en el Decret 121/2021, dins dels límits fixats pels òrgans competents de la Generalitat.  
  
  
Onzena. Extinció del contracte  
El nomenament de la persona designada com a director o directora de programa s'extingirà per les causes següents:  
1. El transcurs del termini per al qual va ser nomenat/a.  
2. Per mutu acord de les parts.  
3. Per desistiment acordat amb un preavís de quinze dies quan concórreguen algun dels següents motius:  
a) Avaluació negativa de l'acompliment associada a l'incompliment dels objectius o resultats assignats al programa.  
b) Pèrdua de confiança que, entre altres motius, podrà deure's a les dificultats en la integració amb la resta del personal directiu i la seua alineació amb els objectius estratègics del departament.  
c) Per renúncia de la persona nomenada o contractada.  
d) Per qualsevol altra causa prevista en el Reial decret 1382/1985 i altra normativa de general aplicació.  
  
Dotzena. Protecció de dades  
1. La presentació de sol·licituds de participació en el present procés selectiu comporta el tractament de dades de caràcter personal en el marc del que es disposa en el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i en la Llei orgànica 3/2018, de 5 de desembre, de protecció de dades personals i garantia dels drets digitals. La finalitat per al tractament de dades personals serà la gestió d'aquest procés selectiu.  
2. La informació relativa al tractament de les dades de caràcter personal es troba disponible en el Registre d'Activitats de Tractament publicat en la pàgina web de la conselleria competent en matèria de participació, transparència, cooperació i qualitat democràtica. En concret, la informació bàsica del tractament és la següent i les dades que segueixen a continuació:  
Nom del tractament: Gestió de Recursos Humans  
Responsable del tractament: Conselleria de Participació, Transparència, Cooperació i Qualitat Democràtica Passeig de l'Albereda, 16. 46715 València.  
Finalitat del tractament: Gestió d'empleats públics (funcionari, eventual i laboral) i alts càrrecs quant a presa de possessió del lloc, contractes, control horari o de presència, altes, baixes, permisos, vacances, incompatibilitats, formació, plans de pensions, acció social, triennis, dietes, bestretes, retencions judicials o altres, així com qualssevol altres aspectes de l'àmbit funcionari o laboral. Selecció i promoció de personal. Gestió de nòmines. Prevenció de riscos laborals i vigilància de la salut. Dades sobre sancions en matèria de funció pública. Activitats sindicals i estudis estadístics o monogràfics.  
  
Exercici del dret: pot exercitar el dret d'accés, rectificació, supressió, limitació, oposició i portabilitat de les seues dades de caràcter personal de manera presencial o telemàtica, de conformitat amb el que preveu l'enllaç següent: http://www.gva.es/es/proc19970  
Reclamacions: sense perjudici de qualsevol altre recurs administratiu o acció judicial, qualsevol persona interessada té dret a presentar una reclamació en l'Agència Espanyola de Protecció de Dades si considera que el tractament de dades personals que el concerneixen infringeix la normativa en matèria de protecció de dades.  
Pot obtindre informació més detallada en el següent enllaç: https://participacio.gva.es/es/registre-de-tractament-de-dades  
  
Tretzena. Transparència  
1. Al present procés selectiu li serà aplicable el que es disposa en la Llei 19/2013, de 9 de desembre, de transparència, accés a la informació pública i bon govern, i en la Llei 1/2022, de 13 d'abril, de la Generalitat, de transparència i bon govern de la Comunitat Valenciana  
  
2. Al personal contractat li serà aplicable la normativa vigent en matèria de bon govern i, en particular, el que es disposa en la citada Llei 1/2022, de 13 d'abril, i en el Decret 56/2016 del Consell, de 6 de maig, pel qual s'aprova el codi de bon govern de la Generalitat.